b'\n_START_ARTICLE_\nDuce de Sussex\n_START_PARAGRAPH_\nDuce de Sussex este titlu ceremonial al nobilimii britanice. A fost conferit la 24 noiembrie 1801 Prin\xc8\x9bului Augustus Frederick, al \xc8\x99aselea fiu al regelui George al III-lea. El a fost f\xc4\x83cut Baron Arklow \xc8\x99i Earl de Inverness \xc3\xaen acela\xc8\x99i timp. Titlul i-a fost acordat Prin\xc8\x9bului Harry de Wales \xc3\xaen diminea\xc8\x9ba nun\xc8\x9bii sale cu Meghan Markle, la 19 mai 2018.\n_START_SECTION_\nIstoric\n_START_PARAGRAPH_\nPrin\xc8\x9bul Augustus Frederick s-a c\xc4\x83s\xc4\x83torit \xc3\xaen 1793 cu Lady Augusta Murray  la Westminster, \xc8\x99i apoi cu Lady Cecilia Gore la Palatul Great Cumberland din Londra, la 2 mai 1831. Ambele c\xc4\x83s\xc4\x83torii au venit \xc3\xaen contradic\xc8\x9bie cu Actul C\xc4\x83s\xc4\x83toriilor Regale din 1772, acest lucru \xc3\xaensemn\xc3\xa2nd c\xc4\x83 urma\xc8\x99ii cuplului erau considera\xc8\x9bi nelegitimi. Nefiind so\xc8\x9bia legitim\xc4\x83 a Prin\xc8\x9bului, Lady Cecilia n-a putut s\xc4\x83 fie primit\xc4\x83 la curte. \xc3\x8en cele din urm\xc4\x83 (la 30 martie 1840) a primit titlul de duces\xc4\x83 de Inverness de la regina Victoria. Cum Augustus Frederick nu a avut copii legitimi, titlurile lui s-au stins odat\xc4\x83 cu moartea sa \xc3\xaen 1843._NEWLINE_\xc3\x8en 1999, \xc3\xaen perioada care a dus la nunta printului Eduard, cel mai t\xc3\xa2n\xc4\x83r fiu al reginei Elisabeta a II-a, exper\xc8\x9bii au sugerat ducatul de Sussex sau Cambridge drept cel mai probabil titlu care s\xc4\x83 i se acorde. \xc3\x8ens\xc4\x83, Printul Eduard a fost creat Earl de Wessex \xc8\x99i s-a anun\xc8\x9bat c\xc4\x83 va fi creat Duce de Edinburgh, titlu de\xc8\x9binut \xc3\xaen prezent de c\xc4\x83tre tat\xc4\x83l s\xc4\x83u, Prin\xc8\x9bul Philip.  Au existat specula\xc8\x9bii din nou c\xc4\x83 Prin\xc8\x9bul William de Wales ar putea primi titlul de Sussex la nunta lui cu Catherine Middleton \xc3\xaen aprilie 2011, \xc3\xaens\xc4\x83 a fost creat Duce de Cambridge. \xc3\x8en acela\xc8\x99i an, s-a spus c\xc4\x83 Prin\xc8\x9bului Harry de Wales i s-a promis titlul \xc3\xaen ziua nun\xc8\x9bii sale. Titlul i-a fost acordat Prin\xc8\x9bului Harry de Wales \xc3\xaen diminea\xc8\x9ba nun\xc8\x9bii sale cu Meghan Markle, la 19 mai 2018.'